ToekomsVenster: 'n Gebed van dankbaarheid | Maroela Media
Hierdie week gaan ons saambid oor 'n paar sake. Gebed dra suurstof na ons bestaan. Sonder gebed is daar nie sprake van 'n geloofslewe nie.
Gebed is egter meer as die formele eenkant kom om te bid. Inderdaad, dit ook, maar gebed is 'n lewenswyse. Dit is 'n beskrywing van die lewe saam met God, 'n gebedshouding.
Die Here is tog by en met ons. Hy vertrek nie wanneer ons amen sê en daag weer op wanneer ons Hom opsoek nie. Ons leef in sy teenwoordigheid, oomblik vir oomblik.
Net soos 'n mens op 'n gemaklike wyse met mense praat wat jou leefwêreld deel, net so gemaklik praat 'n gelowige met God wat jou hele wese in beslag neem.
Soms is 'n mens meer bewus en soms minder bewus van die God wat in jou is, Hy is Immanuel, God met ons. Hy is altyd daar.
Gedurende hierdie week wil en saam met jou 'n aantal gebede bid. Ons gaan oor verskeie sake bid.
Vandag het ons dit met dankbaarheid en hier volg ons dankbaarheidsgebed:
"Here, hoe sê 'n mens dankie vir die oorvloed goedheid en guns wat ons daagliks dra en verdra. U Woord beloof in Psalms 23 dat goedheid en guns ons sal volg en as ons oor ons lewens nadink dan is dit inderdaad so.
As ons die sake waarvoor ons dankbaar is sou wou opnoem sou dit die hele dag in beslag neem. Op elke terrein van die lewe beleef ons U getrouheid, voorsiening, liefde en genade.
Ons staan soggens op met die lewensasem wat U skenk. Ons loop, dink en doen met die energie, wysheid, inspirasie en ondersteuning wat U deur U Gees gee.
Ons het interaksie met soveel mense wat eweneens Beelddraers van U is en hulle verryk en komplimenteer ons lewens.